 मिगी लग्गै करदा हा पैंछी दी गुआची दी चुरमुर परतोई आई ऐ।  साढ़े घरै दे बिंद अग्गें इक घर ऐ।  ओ जिमींदार न।  मड़द आपूं माड़ा आदमी ऐ।  ओह्दी घरैआली नै लुआद नेही होयै करदी।  "तां ओह् अपने भ्राऊ दी धी लेई आई, पालने गी।  इत्थें ए पढ़दी-पढ़दी दसमीं जमाता च पुज्जी गेई।  मेरा एह्दे कन्ने कोई कून-बोलन नेहा।  तुस आखी सकदे ओ जे पन्छान गै नेही। " उनें बीड़ी दा सूटा खिच्चेआ ते नासें चा धूं खारज करदे होई बोलना जारी रक्खेआ।  "पिछलै साल साढ़े ग्रां कुसै इक जनानी नै दो जोड़ियां कुडियां जम्मियां।  इन्दे जमदे गै ओ मरी गेई।  घराआला फोजा च भरती हा।  मौती दी खबर सुनियै ओह् घर आया ते जनानी दा संस्कार बगैरा कीता।  हून इनें ञ्याणियें दी मुश्कल ही।  इन्दे चा इक गी उदी नानी लेई गेई ते दूई गी इस बे-लुआद जनानी नै धर्म-धी बनाई लेआ।  इस बच्ची गी नुहाने-धुआने-खढाने ते दुद्ध पलैने दा कम्म जनानी अपने भ्राऊ दी कुड़ी कोला करवांदी।  उस घरा च हून निक्की कुड़ी दी गै पुच्छ-परतीत हुन्दी ते भ्राऊ दी कुड़ी नौकरानी-जन बनी गेई।  सारा दिन निक्कड़-सुक्कड़ कस्म करदी रौंह्दी, बैह्ल थ्योंदी तां ञ्याणी गी चुक्कियै फेरदी।  मिगी अपने गुआंडी घरै दा ए पूरा किस्सा से’ई हा, पर ना कदें मिगी उस कुड़ी पर तरस आया हा ते ना गै उदी बुआ ते फफेइयै पर रोह् गै चढ़ेआ।  बस, मता किछ साढ़े दिखदे सुनदे हुन्दा रौह्न्दा ऐ, असेंगी ओह्दे च कोई माड़, कोई ओपरापन नेईं लबदा।  साढ़ा जरनीकपुना मतियें कबैह्तें गी बी जरी लैन्दा ऐ, कीजे कदें कुसै दी रूहा चा ए बुआज नेईं उठदी जे ए गलत ऐ, ए अन्यां ऐ।  कुड़ी गी बिच्चें-बारें मार बी पौन्दी।  केईं बारी कंधै कन्ने टक्करां कराने करी, ओह्दा रड़द्द बी साढ़ै पुजदा, पर अस इसी उन्दा अपना किस्सा समझियै चुप्प करी रौह्न्दे। 